Staatsaanklaer in Cradock vermoor | Maroela Media
Mdumiseni Mduduzi Mkhize (45) het Dinsdag in die Cradock-landdroshof verskyn in verband met die moord op 'n staatsaanklaer van die distrikshof.
Anelisa Ngcakani, streekwoordvoerder van die Nasionale Vervolgingsgesag (NVG), het Donderdag in 'n verklaring gesê die 36-jarige staatsaanklaer, Sivenathi Ralarala, was in Lusikisiki gevestig.
"Hy was Saterdagaand by sy huis in Cradock toe Mkhize opgedaag en versoek het om met hom te praat. Ralarala het na buite gegaan en sy gesin het kort daarna skote gehoor. Hulle het Ralarala op die grond aangetref. Hy is op die toneel dood verklaar."
Die polisie het vinnig gereageer en bevind dat Mkhize en nog 'n verdagte in 'n silwerkleurige Hyundai weggejaag het. "Die motor is die volgende oggend langs die R61 in die rigting van Mthatha opgemerk."
Beamptes het die bestuurder laat stilhou en die motor is deursoek. "Terwyl die twee insittendes, Mkhize en 'n vrouepolisiesersant, buite die motor gestaan het, het die beamptes 'n skoot gehoor. Die sersant het 'n skietwond in haar kop gehad. Sy het na bewering haarself geskiet."
Die vrou is na 'n hospitaal gehaas, maar sy het aan haar beserings beswyk.
"Die polisie het beslag gelê op 'n 9 mm-pistool met nege patrone. Mkhize staan tereg op aanklag van moord en die besit van 'n ongelisensieerde vuurwapen en ammunisie."
Sy saak is tot 8 Oktober uitgestel vir 'n formele aansoek om borgtog. Ngcakani sê die NVG sal sy aansoek om borgtog teenstaan omdat dit 'n skedule 6-oortreding is.
Hoe wreed. Innige simpatie en meegevoel met die naasbetaandes. Dit is grusaam en afskuwelik.
Hoekom maak hulle nie ook plaasmoorde 'n skedule 6 oortreding nie?
Weereens, Suid Afrikaanse polisie is eindelik deel van die kriminele bevolking. "… nog 'n verdagte …" was in die SAPD … SKOKKEND!